Kyk: Ikoniese Sophia Loren terug op die silwerdoek | Netwerk24
Sophia Loren en Ibrahima Guey in die Netflix-rolprent 'The Life Ahead'.
Oorsese media meen haar vertolking van Rosa, 'n bejaarde, eertydse prostituut, roep om 'n Oscar. Die prent begin op 13 November op Netflix. Trouens, dit lyk of Netflix, luidens 'n berig in Indiewire, 'n veldtog vir 'n Oscar-benoeming vir die ikoniese aktrise wil begin. Sy het meer as ses dekades gelede 'n Oscar gewen vir haar vertolking in Two Women van die regisseur Vittorio De Sica. Sy het ook in 1991 'n Oscar ontvang vir haar lewenswerk.
Haar nuwe rolprent handel oor Rosa, wat prostitute se kinders oppas vir 'n geldjie. Wanneer Momo, 'n hawelose weeskind, in haar lewe verskyn, ontwikkel daar 'n hegte band tussen die twee. Dit blyk egter dat Momo (Ibrahima Guey) 'n ander lewe op straat leef, wat nie net hom nie, maar ook Rosa in gevaar stel. Die prent is gegrond op die bekroonde en gewilde roman deur Romain Gary en speel in Bari, 'n Italiaanse hawestad, af.
Die regisseur en medeskrywer van die prent is Edoardo Ponti, een van Loren en haar man, die ontslape vervaardiger Carlo Ponti, se twee seuns.